[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24/02/2009

KOM(2009) 92 endelig

Forslag til

RÅDETS AFGØRELSE

om afslutning af konsultationsproceduren med Den Islamiske Republik Mauretanien i henhold til artikel 96 i den reviderede Cotonou-aftale

(forelagt af Kommissionen)

BEGRUNDELSE

Den Europæiske Union besluttede den 15. september 2008 at indlede konsultationer med Den Islamiske Republik Mauretanien efter artikel 96 i den reviderede Cotonou-aftale. Denne beslutning blev truffet i betragtning af, at det statskup, der fandt sted i Mauretanien den 6. august 2008, udgjorde en særlig alvorlig og åbenbar tilsidesættelse af de væsentlige elementer, der er omhandlet i aftalens artikel 9 (respekten for de demokratiske principper og retsstaten), og et særligt hastende tilfælde som omhandlet i artikel 96, stk. 2, litra b). Den 20. oktober 2008 blev der som led i disse konsultationer afholdt et møde i Paris mellem Den Europæiske Union, repræsenteret ved Rådets formandskab og Kommissionen, og AVS-parten, herunder repræsentanter for den regering, som på ulovlig vis er indsat af den militærjunta, der er ved magten i Mauretanien.

Den mauretanske part fremlagde efter Den Europæiske Unions opfattelse ikke tilfredsstillende forslag på dette møde. Den mauretanske parts forslag og tilsagn omfattede ikke en øjeblikkelig og betingelsesløs løsladelse af den legitime præsident og ændrede ikke ved den fundamentalt set forfatningsstridige og ikke-legitime situation, og der var ikke tegn på tilbagevenden til en forfatningsmæssig situation på kort sigt.

EU har i en ånd præget af åbenhed over for dialog og i fuld anerkendelse af den komplekse politiske situation i Mauretanien ønsket at forblive lydhør over for mulige positive udviklinger med udgangspunkt i en løsning, der opfylder det internationale samfunds krav, og foreslog den mauretanske part at lade mulighederne for konsultationer stå åbne i yderligere en måned, mens det afventedes, at landet fremlagde en eventuel tilfredsstillende løsning.

Den Europæiske Union, som jævnligt har konsulteret det internationale samfund og navnlig Den Afrikanske Union, har ikke efterfølgende kunnet konstatere positive fremskridt i Mauretanien. Den 10. november 2008 blev der afholdt et møde i Addis-Abeba mellem Den Afrikanske Union, Den Arabiske Liga, De Forenede Nationer, Den Islamiske Konference, organisationen for fransktalende lande og Den Europæiske Union. Mødedeltagerne udsendte et kommuniké med tilslutning fra de permanente medlemmer og de afrikanske medlemmer af FN's Sikkerhedsråd (bortset fra Kina, der ikke var repræsenteret), hvori de bl.a. gentog deres " appel om, at de myndigheder, der er kommet til magten efter statskuppet, samarbejder uforbeholdent med Den Afrikanske Union og de andre berørte regionale og internationale organisationer med henblik på at opnå enighed om en politisk løsning på den nuværende krise, som er baseret på betingelsesløs løsladelse af præsident Sidi Ould Cheikh Abdallahi og på dennes bidrag - i sin egenskab af lovligt valgt præsident - til løsning af krisen, inddragelse af alle berørte parter samt overholdelse af Mauretaniens forfatning og international ret" .

På ovennævnte møde blev deltagerne informeret om et forslag til en løsning på krisen, der blev lagt frem af Mauretaniens nuværende magthavere. Forslaget er baseret på en eventuel løsladelse af den legitime præsident, der i sin egenskab af " ekspræsident" og " tidligere statschef" er underlagt og kontrolleret af den nuværende junta og ikke-lovlige regering , og det omfatter indgåelse af en national aftale om en køreplan og nærmere detaljer for en udvikling hen imod afholdelse af et nyt præsidentvalg. Dette forslag opfylder ikke det internationale samfunds krav, fordi det er åbenlyst forfatningsstridigt, ikke omfatter forslag om en funktion for den lovligt valgte præsident, bekræfter det ikke-legitime styre, der kom til magten ved et militærkup, og ikke peger frem mod hurtig tilbagevenden til en forfatningsmæssig situation. Godkendelse af et sådant forslag ville svare til en international blåstempling af, at der gennemføres magtskifte ved hjælp af statskup.

De samme ovenfor nævnte organisationer, der mødtes på ny i Addis-Abeba den 21. november 2008 efter udløbet af den betænkningstid, den mauretanske part havde fået inden for rammerne af konsultationerne efter artikel 96 i Cotonou-aftalen, bekræftede deres afvisning af juntaens forslag til en løsning på krisen. I slutkommunikéet fra dette møde konstaterede partnerne sammen med de permanente medlemmer af Sikkerhedsrådet - denne gang inklusive Kina, og de ikke-permanente afrikanske medlemmer - at:

1. juntaen ikke havde fremlagt nye elementer siden det seneste møde den 10. november, og

2. de bekræftede de elementer, der allerede var redegjort for i kommunikéet af 10. november om betingelserne for en afslutning på krisen

3. de angav, at en løsning på krisen kunne omfatte muligheden for afholdelse af valg efter de retningslinjer, der var oplyst den 10. november

4. de gik ind for, at det "eventuelt" besluttes, at sagen overgår til FN's Sikkerhedsråd, "hvis bestræbelserne ikke bærer frugt"

5. de bekræftede, at organisationerne vil drage deres konklusioner af dette dødvande og - "når tiden er inde" - træffer de nødvendige foranstaltninger, herunder individuelle foranstaltninger, og

6. de besluttede at udsende en delegation af partnere, som på stedet kan redegøre for deres holdning og søge at opnå enighed om en aftale mellem de to parter.

Præsident Sidi Ould Cheick Abdallahi, som fra den 6. august 2008 blev holdt fanget i en villa, blev den 13. november overført til sin fødeby (Lemden), 250 km syd for Nouakchott. Han var under militærets opsyn, men kunne modtage besøg og møde pressen. Der var imidlertid ikke blevet givet tilladelse til nogen form for mediedækning af en tale i anledning af fejringen af uafhængigheden den 28. november. Den 21. december ved daggry blev præsidenten mod sin vilje ført til Nouakchott og løsladt ved sin privatbolig. Han rejste på egen hånd til Lemden med det formål at vende tilbage efter egen tidsplan. Han fik frataget sit pas. Den gradvise løsladelse af præsident Abdallahi har endnu ikke ført til konsultationer om en aftale om afslutning af krisen. Desværre har militærjuntaen endnu ikke været i stand til eller villet benytte sig af de foreliggende muligheder og fortsætter - med støtte fra flertallet af parlamentsmedlemmerne og senatorerne - med at konsolidere sin magt, samtidigt med at protestbevægelser begrænses og undertrykkes.

Under deres mission den 6. og 7. december 2008 fik de "internationale partnere" under Den Afrikanske Unions ledelse et løfte fra general Abdel Aziz om betingelsesløs løsladelse af den lovligt valgte præsident, som fandt sted, men de bemærkede også, at generalen ikke var rede til at acceptere de øvrige centrale elementer i løsningen, og at præsident Abdallahi desuden ikke ønskede at forhandle en løsning, før juntaen var trådt tilbage, og han selv var tilbage ved magten. Under et nyt møde for "partnerne" i Bruxelles den 12. december 2008 konstaterede man dødvandet og bemærkede, at løsladelsen ville være et første positivt skridt, men at der ville skulle træffes passende foranstaltninger, hvis der ikke kunne noteres fremskridt. Præsident Abdallahi, som formelt er løsladt, befinder sig stadig i den landsby, som han oprindeligt kommer fra, og deltager ikke aktivt i landets politiske liv, men kræver igen at få alle de rettigheder og udøve den funktion, som kun den lovligt valgte præsident er berettiget til.

Fra den 26. december 2008 til den 6. januar 2009 blev der i juntaens regi afholdt en konference om demokratiet med deltagelse af flertallet af de folkevalgte, navnlig de "uafhængige", der gik ind for kuppet, og et stort antal organisationer. Selv om der herskede en del forvirring, var der indlæg fra mange af deltagerne. Den vigtigste anbefaling fra dette forum er, at der bør afholdes præsidentvalg den 30. maj i år. Hvad angår et eventuelt kandidatur fra de militære magthaveres side, indgår der i konklusionerne fra disse konsultationer visse argumenter for og imod, men det fremgår, at der var generel opbakning til general Aziz, og der sættes ikke spørgsmålstegn ved hans valgbarhed i forbindelse med præsidentvalget, såfremt han giver afkald på sin militærstatus.

Koordinationsorganisationen for de kræfter, der forsvarer demokratiet (CFDD), som omfatter tretten partier, der er medlemmer af nationalfronten til demokratiets forsvar (som er modstandere af statskuppet), seks fagforeninger og 30 civilsamfundsorganisationer fastholdte deres beslutning om at boykotte konferencen. Ahmed Ould Daddah og hans parti, RFD, som indledningsvist havde deltaget i konferencen, gjorde opmærksom på den dårlige tilrettelæggelse og forvirring, der prægede møderne, og kunne ikke tilslutte sig konklusionerne, som snarere afspejler den situation, som foreligger efter kuppet, og ikke en løsning, der er indgået aftale om, og som skal sikre tilbagevenden til en forfatningsmæssig situation.

På konferencen blev der således ikke opnået enighed om en løsning, og der er ikke opbakning hertil fra vigtige partier fra "oppositionen" som f.eks. RFD og naturligvis heller ikke fra dem, der støtter den legitime præsident. Konferencen afspejler snarere holdningen hos uafhængige folkevalgte og senatorer, der er styret af kupmagerne, og de sædvanlige ukritiske støtter for magten. De forslag, der blev lagt frem på konferencen, udgør i bund og grund støtte til kuppet, som skal give det legitimitet. De adskiller sig ikke substantielt fra dem, der blev afvist af Den Afrikanske Union og de internationale partnere og, forinden, af Den Europæiske Union på artikel 96-konsultationsmødet i Paris i oktober. Den Afrikanske Union har på højeste niveau fastsat den 5. februar som frist, inden der træffes sanktioner, hvis den forfatningsmæssige orden ikke er genoprettet.

Kommissionen kan på baggrund af de ovennævnte konstateringer og analyser kun udtrykke misbilligelse og ser sig ikke i stand til at støtte det mauretanske militærregimes initiativer. Den bør således afslutte de formelle konsultationer, der er indledt efter artikel 96 i Cotonou-aftalen. EU vil fortsat følge udviklingen i Mauretanien og håber, at situationen forbedrer sig.

For at øge mulighederne for en tilbagevenden til en forfatningsmæssig og demokratisk orden burde EU og medlemsstaterne i overensstemmelse med deres forskellige kompetencer træffe en række passende foranstaltninger, herunder på den ene side individuelle sanktioner over for de ansvarlige for statskuppet, disses nærmeste medarbejdere og familier og på den anden side økonomiske sanktioner, som drastisk reducerer den bistand, der ydes direkte til regeringen og til statsorganer og statsejede eller statsstyrede virksomheder.

De foranstaltninger, der begrænser samarbejdet, og som er beskrevet detaljeret i vedlagte brev, bør ikke berøre humanitær bistand og direkte støtte til befolkningerne og civilsamfundet, og der bør tages hensyn til problematikker vedrørende f.eks. fødevaresikkerhed, flygtninges tilbagevenden, menneskerettigheder, migration, fremme af en demokratisk kultur og den nødvendige forberedelse af en eventuel genoptagelse af samarbejdet, når den tid kommer.

Der vil eventuelt blive taget hensyn til den videre anvendelse af den nuværende partnerskabsaftale om fiskeri på baggrund af Mauretaniens iværksættelse af den heri omhandlede sektorstøtte, kommercielle prioriteter for den europæiske flåde, ressourcernes tilstand og landets politiske og økonomiske situation.

I lyset af ovenstående og i henhold til artikel 9 og 96 i den reviderede Cotonou-aftale foreslår Kommissionen Rådet at afslutte de konsultationer, der er indledt med Den Islamiske Republik Mauretanien, og at vedtage vedlagte afgørelse.

Forslag til

RÅDETS AFGØRELSE

om afslutning af konsultationsproceduren med Den Islamiske Republik Mauretanien i henhold til artikel 96 i den reviderede Cotonou-aftale

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til AVS-EF-partnerskabsaftalen, der blev undertegnet i Cotonou den 23. juni 2000[1] (i det følgende benævnt "Cotonou-aftalen"), og ændret ved den aftale, der blev undertegnet i Luxembourg den 25. juni 2005[2], særlig artikel 96,

under henvisning til den interne aftale om de foranstaltninger, der skal træffes, og de procedurer, der skal følges ved gennemførelse af Cotonou-aftalen[3], særlig artikel 3,

under henvisning til forslag fra Kommissionen, og

ud fra følgende betragtninger:

(1) De væsentlige elementer, der er omhandlet i Cotonou-aftalens artikel 9, er blevet tilsidesat.

(2) I henhold Cotonou-aftalens artikel 96 blev der den 20. oktober 2008 indledt konsultationer med AVS-landene og Den Islamiske Republik Mauretanien, og repræsentanterne for den militærjunta, der er ved magten, har ikke i den anledning formuleret tilfredsstillende forslag og tilsagn. På trods af en forlængelse af fristen med en måned, er der ikke fremkommet nye elementer -

TRUFFET FØLGENDE AFGØRELSE:

Artikel 1

De konsultationer, der blev indledt med Den Islamiske Republik Mauretanien i henhold til artikel 96 i Cotonou-aftalen, er afsluttet.

Artikel 2

De foranstaltninger, der er omhandlet i brevet i bilaget, træffes som relevante foranstaltninger i henhold til Cotonou-aftalens artikel 96, stk. 2, litra c).

Artikel 3

Denne afgørelse træder i kraft på dagen for vedtagelsen.

Den har en gyldighed på 24 måneder fra datoen for Rådets vedtagelse. Den tages op til fornyet overvejelse mindst hver sjette måned på grundlag af tilsynsbesøg, der gennemføres i fællesskab af formandskabet for Den Europæiske Union og Kommissionen.

Artikel 4

Denne afgørelse offentliggøres i Den Europæiske Unions Tidende.

Udfærdiget i Bruxelles, den

På Rådets vegne

Formand

BILAG

Udkast til brev

Hr. General

Den Europæiske Union tillægger bestemmelserne i Cotonou-aftalens artikel 9 stor betydning. Respekten for menneskerettighederne, de demokratiske principper og retsstaten, som AVS-EU-partnerskabet er baseret på, er centrale elementer i nævnte aftale og udgør dermed også grundlaget for vores forbindelser.

Efter militærets statskup den 6. august 2008 fordømte Den Europæiske Union derfor øjeblikkeligt kuppet og har gentagne gange appelleret til respekt for demokratiet og de lovlige institutioner, der blev oprettet i 2007, og anmodet om, at den lovligt valgte præsident løslades og genoptager sine funktioner.

Under henvisning til artikel 96 i den reviderede Cotonou-aftale og ud fra den opfattelse, at statskuppet udgør en alvorlig krænkelse af de væsentlige elementer, der er omhandlet i artikel 9 i samme aftale, indledte Den Europæiske Union en dialog med de siddende magthavere, og den førte til indledning af konsultationer med henblik på at undersøge situationen og mulige løsninger med sigte på en hurtig tilbagevenden til den forfatningsmæssige orden.

Efter det indledende konsultationsmøde, der fandt sted i Paris den 20. oktober 2008, har Den Europæiske Union ikke modtaget tilfredsstillende forslag fra den mauretanske part. Den Europæiske Union har i et ønske om åbenhed og dialog og i fuld erkendelse af den komplekse politiske situation i Mauretanien foreslået, at konsultationerne forlænges med en måned og samtidigt ladet forstå, at et eventuelt tilfredsstillende løsningsforslag fra den mauretanske part ville åbne mulighed for afholdelse af et nyt konsultationsmøde. Den meddelte også AVS-parterne og den mauretanske part, at hvis der ikke kom nye elementer frem inden for en måned, ville konsultationerne blive indstillet, og der ville blive truffet beslutning om relevante foranstaltninger.

I forbindelse med et møde i Addis-Abeba, der blev afholdt under Den Afrikanske Unions ledelse den 10. november 2008, blev Den Europæiske Union og de fem tilstedeværende internationale organisationer informeret om forslag til en løsning på krisen, den mauretanske junta nogle dage forinden havde fremlagt for Den Afrikanske Union. Disse forslag, som lå tæt op ad dem, der var blevet fremlagt på konsultationsmødet den 20. oktober, kan ikke betragtes som tilfredsstillende. De omfatter således ikke øjeblikkelig og betingelsesløs løsladelse af den lovligt valgte præsident og befinder sig inden for en kontekst, som fundamentalt set er ikke-forfatningsmæssig og ikke-legitim, og de peger ikke frem mod tilbagevenden til en forfatningsmæssig orden på kort sigt. Efter dette møde den 10. november udsendte de seks regionale organisationer et kommuniké, hvori de bl.a. erindrede om følgende elementer, der er væsentlige med henblik på en politisk løsning:

- betingelsesløs løsladelse af præsident Sidi Ould Cheikh Abdallahi

- deltagelse af denne - i sin egenskab af lovligt valgt præsident - i formuleringen af en kriseløsning

- inddragelse af alle berørte parter

- respekt for Mauretaniens forfatning og den internationale retsorden.

De samme ovenfor nævnte organisationer, der mødtes på ny i Addis-Abeba den 21. november 2008 efter udløbet af den betænkningstid, den mauretanske part havde fået inden for rammerne af artikel 96 i Cotonou-aftalen, bekræftede deres afvisning af juntaens forslag til en løsning på krisen. I slutkommunikéet fra dette møde konstaterede partnerne - sammen med alle de permanente og ikke-permanente afrikanske medlemmer af FN's Sikkerhedsråd - at:

(1) juntaen ikke havde fremlagt nye elementer siden det seneste møde den 10. november, og de

(2) bekræftede de elementer, der allerede var omhandlet i kommunikéet af 10. november om betingelserne for en afslutning på krisen

(3) de angav, at en løsning på krisen kunne omfatte muligheden for afholdelse af valg under hensyntagen til de elementer, der var oplyst den 10. november

(4) de gik ind for, at det "eventuelt" besluttes, at sagen overgår til FN's Sikkerhedsråd, "hvis bestræbelserne ikke bærer frugt"

(5) de bekræftede, at organisationerne vil drage deres konklusioner af dette dødvande og "når tiden er inde" træffe de relevante foranstaltninger, herunder individuelle foranstaltninger.

Andre kontakter og missioner med det formål at finde en løsning, der er i overensstemmelse med Mauretaniens nationale og internationale forpligtelser og tilsagn, gav desværre ingen resultater, selv om den lovligt valgte præsident var blevet løsladt, hvilket var et af de ovenfor nævnte væsentlige elementer.

Den Europæiske Union har derfor besluttet at afslutte konsultationerne og at træffe nedenstående relevante foranstaltninger efter artikel 96, stk. 2, litra c), i den reviderede Cotonou-aftale:

- Ud over eventuelle individuelle sanktioner, der besluttes af de enkelte medlemsstater i Den Europæiske Union, og som tager sigte på de ansvarlige for statskuppet og deres nærmeste medarbejdere, træffes der økonomiske sanktioner, som drastisk nedskærer den EU-støtte, der ydes direkte til regeringen og statsorganer og -virksomheder. Disse foranstaltninger, som begrænser samarbejdet, berører hverken den humanitære bistand eller den direkte støtte til Mauretaniens befolkning og civilsamfund

- Europa-Kommissionen forbeholder sig retten til med øjeblikkelig virkning selv at overtage funktionen som national EUF-anvisningsberettiget

- I det omfang opfølgningen af udviklingen og de sektorpolitiske beslutninger, der iværksættes af de faktiske men ikke legitime magthavere, berører det stadigt eksisterende samarbejde, og i håbet om en eventuel genoptagelse af samarbejdet - efter at der er fundet en acceptabel løsning for det internationale samfund - vil Kommissionens tjenestegrene fortsætte med at deltage i den politiske og sektorielle dialog i Mauretanien, der gennemføres på det tekniske plan. Det betyder imidlertid ikke, at en sådan dialog kan betragtes som en anerkendelse af lovligheden for de magthavere, der overtog magten ved statskuppet den 6. august 2008

- Betalinger vedrørende igangværende kontrakter vil blive foretaget i overensstemmelse med de tilhørende finansieringsafgørelser. Dette vedrører bl.a. følgende projekter:

- Vejforbindelser mellem Rosso og Boghé og mellem Kaedi og Gouaraye samt teknisk bistand til transportministeriet

- Projektet vedrørende arbejder i Adrar-oasen (deltagelsen i projektet nærmer sig sin afslutning)

- Projektet "Håbets vand" (afslutning af projekt)

- Vandfacilitet: fortsættelse af tre igangværende kontrakter

- Program til støtte for den nationale anvisningsberettigede: nødvendige foranstaltninger til afslutning af programmet

- Det regionale solenergiprogram: de igangværende kontrakter i Mauretanien fortsættes

- Program til støtte for civilsamfundet. Fortsat gennemførelse af aktiviteter vedrørende regeringsførelse inden for rammerne af forslagsindkaldelser, der forvaltes direkte af Europa-Kommissionen

- Program til støtte for national vedligeholdelse af vejnettet: fortsættelse begrænset til igangværende kontraktforpligtelser

- Kontrakt vedrørende støtte under regionalområde B til retablering af oversvømmede områder ved Senegal-floden

- Støtte til lokalmyndigheder (uden for EUF): projekt til forbedring af kommunal vandforvaltning i Nouakchott og partnerskab vedrørende støtte til solenergianlæg i Boustilla kommune.

- Der vil kunne undertegnes nye kontrakter i henhold til finansieringsaftalerne for følgende programmer:

- Iværksættelse af lokale indkaldelser af forslag på området "Ikke-statslige aktører og demokrati og menneskerettigheder" (uden for EUF). Indkaldelser af forslag til fordel for lokale myndigheder forbliver suspenderet

- Iværksættelse af projektet til støtte for forvaltning af migration finansieret med regionale AVS-midler under 9. EUF

- Supplement til "Zazou-kloakeringsprojektet" (uden for EUF, ngo-samfinansiering)

- Iværksættelse af projektet "Støtte til flygtninges tilbagevenden" koordineret med og tilpasset til den støtte, der ydes under Det Europæiske Fællesskabs Kontor for Humanitær Bistand (ECHO), hvis forholdene i Mauretanien muliggør dette, og de kontraktlige betingelser opfyldes.

- Der kan forberedes nye projekter på følgende områder:

- Inden for rammerne af de foranstaltninger over for fødevarekrisen, der er foreslået i forbindelse med mobiliseringen af det regionale rammebeløb B (10. EUF), kan der programmeres en målrettet intervention for befolkningen med et beløb på 2,08 mio. EUR, der skal gennemføres af en international organisation og/eller en ngo, uden at aktiviteten omfatter direkte støtte til administrationen eller staten eller dens organer

- Programmering af det rammebeløb, der er afsat til Mauretanien under den nye "Fødevarefacilitet" og kontoen "Fødevaresikkerhed", gennem projekter til støtte for landbruget, som kan gennemføres af internationale organisationer eller ngo'er.

Gennemførelse af andre igangværende projekter og det vejledende program under 10. EUF afhænger - med undtagelse af nedennævnte undtagelser - af en eventuel gradvis genoptagelse af samarbejdet på grundlag af de ligeledes nedennævnte betingelser.

Der var i det vejledende nationale program under 10. EUF afsat et vejledende beløb på 40 mio. EUR til generel budgetstøtte til strategien for bekæmpelse af fattigdom. Dette projekt kan ikke behandles inden en fuldstændig genoptagelse af samarbejdet på de betingelser, der er angivet i det følgende, og kun hvis de generelle betingelser for støtteberettigelse, der gælder for iværksættelse af denne type program, er opfyldt.

Det vejledende beløb for dette program er imidlertid reduceret til 25 mio. EUR. Ud af de 15 mio. EUR, der er afsat, holdes 10 mio. EUR i reserve til eventuel støtte for valg i forbindelse med en forfatningsmæssig løsning på krisen i overensstemmelse med det internationale samfunds krav. De øvrige 5 mio. EUR vil blive reserveret til eventuelle alvorlige humanitære kriser som følge af den krise, der opstod i forbindelse med militærkuppet den 6. august 2008.

Støtteprogrammet til forvaltning af migrationsstrømme, som indgår i det vejledende nationale program og tegner sig for et beløb på 8 mio. EUR, iværksættes undtagelsesvis inden en eventuel genoptagelse af samarbejdet på grundlag af mål og prioriteter, der endnu mangler at blive fastsat.

- Så snart alle krisens parter har godkendt en kriseløsning, der er i overensstemmelse med de væsentlige elementer, som er foreslået af det internationale samfund, herunder navnlig etablering - på baggrund af en bred og åben dialog - af vilkår, der gør det muligt at afholde frie, åbne og repræsentative valg, vil følgende projekter blive sat i gang:

- Mineraludførselshavn i Nouadhibou. Forhandling og underskrivelse af kontrakt om renovering af havn i det omfang de gældende bestemmelser og resultaterne af udbuddet muliggør dette. Hvis kontrakten ikke undertegnes senest i marts 2009, vil bidraget fra EUF til arbejderne (45 mio. EUR) ikke længere være til rådighed for Mauretanien

- Omprogrammering af et projekt vedrørende fjernelse af skibsvrag fra Nouadhibou havn efter overførsel - fra 31.12.2008 - til 10. EUF af STABEX-midler, der er afsat til dette formål (23 mio. EUR). Hvis statskuppet ikke havde fundet sted, skulle der have været undertegnet en kontrakt herom inden udgangen af 2008

- Iværksættelse af ellers suspenderede lokale indkaldelser af tilbud til fordel for de lokale myndigheder.

- Så snart der sker en reel og uigenkaldelig iværksættelse af ovennævnte kriseløsning (enighed om udnævnelse af en ny overgangsregering, om vedtagelse af en køreplan og fjernelse af militæret fra magten), vil samarbejdet blive genoptaget. Dette kan omfatte:

- eventuel støtte til nye parlaments- eller præsidentvalg

- fortsættelse af iværksættelsen af programmet til støtte for retsvæsenet

- iværksættelse af EU-programmet til styrkelse af lokale institutioner og den service, de yder

- iværksættelse af alle de programmer og projekter, der er undertegnet eller planlagt under 8. og 9. EUF, men som der endnu ikke er indgået kontrakt om.

- En fuldstændig tilbagevenden til Mauretaniens forfatningsmæssige orden vil gøre det muligt at fjerne alle de ovennævnte restriktioner efter artikel 96, stk. 2, litra a), sidste afsnit, i den reviderede Cotonou-aftale. Denne situation foreligger, når en lovligt valgt statschef og leder af parlamentet er på plads, og forfatningen er i kraft. Det vil bl.a. gøre det muligt at iværksætte hele det vejledende program under 10. EUF (156 mio. EUR) under hensyntagen til eventuelle behov for at revidere dette program på grund af negative sociale, økonomiske og politiske konsekvenser af statskuppet den 6. august 2008.

Den Europæiske Union vil fortsat følge udviklingen i situationen i Mauretanien på nært hold og vil eventuelt kunne støtte gennemførelse af en politisk løsning på krisen, der kan accepteres af alle parter, og som tager udgangspunkt i de tidligere nævnte væsentlige elementer i overensstemmelse med det internationale samfunds krav. Den Europæiske Union forbeholder sig retten til gennemgå og revidere de ovennævnte foranstaltninger, hvis situationen i Mauretanien udvikler sig.

Med venlig hilsen

Udfærdiget i Bruxelles, den

På Kommissionens vegne | På Rådets vegne |

[1] EFT L 317 af 15.12.2000, s. 3.

[2] EUT L 287 af 28.10.2005, s. 4.

[3] EFT L 317 af 15.12.2000, s. 376, ændret ved intern aftale af 10. april 2006, EUT L 247 af 9.9.2006, s. 48.